Kristen Touborg (SF), 2006-04-27:
Bemærkningen om, at det først var i 2007, der skulle ske noget, gik specielt på ministerens bemærkninger om det område, hvor ministeren hårdnakket har fastholdt, at nu skulle vi først have tingene kulegravet, og så måtte vi jo se, om vi kunne få nogle flere midler på finansloven for 2007.
Ellers vil jeg da gerne igen sige, at de ti punkter, som Dansk Folkeparti og regeringen har fremsat, er forbedringer.
Det er bare ikke nok.
Men der er ingen grund til at gå ud og klandre dem for, at det er gjort, for det er et lille fremskridt.
Det er bare ikke nær nok, så det er det største problem i det.
Gennem en hel del år og i flere ministres regeringstid har der inden for fødevarekontrolområdet været et begreb, der har stået som en fællesnævner, der kan klare ethvert problem, der måtte opstå i forbindelse med fødevaresikkerheden.
Trylleordet har været virksomhedernes egenkontrolprogram.
Med henvisning til egenkontrollens velsignelser har regeringen og Dansk Folkeparti sparet flere hundrede stillinger væk i fødevarekontrollen og beskåret området med langt over 100 mio. kr.
Det kan godt undre, at Dansk Folkeparti bare har været så blåøjet, at man har forsøgt at skyde ansvaret over til ministeren, men Dansk Folkeparti burde jo vide, at man ikke bare kan spare bevidstløst og så samtidig opretholde en ordentlig fødevaresikkerhed.
Vi er nogle stykker, som har sat kraftige spørgsmålstegn ved, om det virkelig som påstået af skiftende ministre, inklusive hr. Lars Barfoed, kan være rigtigt, at man kan foretage sådanne beskæringer og samtidig få en fødevaresikkerhed, der er rimelig.
Det er jo faktisk så selvmodsigende, at det råber til himlen, eller også er der en kolossal slendrian i systemet, i kontrollen, hvis det her kan lade sig gøre.
Det er jo så i øvrigt de samme embedsmænd, de samme bureaukrater, der i dag har ansvaret, som havde ansvar før.
Så det er vel, når alt kommer til alt, sådan, at det er embedsværket, som først og fremmest ønsker centraliseringen af organisationen, som vi har set, og så er det vel efter devisen, at ministre forgår, men embedsværket består.
Det er ministerens udsagn om, at skeletterne vælter ud af skabene, hver gang dørene bliver åbnet, et klart bevis for.
Jeg står jo ikke her og siger, at vi ikke skal have egenkontrol, for det skal vi.
Det er fornuftigt og udmærket, at virksomhederne har et system, en daglig proces, de foretager for at sikre, at de har ordentlig styr på produktionen.
Det er jo ikke det, at egenkontrollen findes, der er problemet.
Det er jo der, problemet opstår, og det er der, synes jeg, at Dansk Folkeparti og regeringen er gået fuldstændig skævt i byen.
Men det er i øvrigt ikke kun ministeriet og styrelsen, som har prist egenkontrollens velsignelser.
Således udtalte Danske Slagteriers formand, Bent Claudi Lassen, i sin beretning på slagteriernes delegeretmøde bl.a.: Forbrugerministerens og ministeriets fokus på kontrolomkostningerne med ansættelse af en kødcontroller, der kan forenkle og sammenligne kontrollen på de enkelte virksomheder, samt at der er skabt budgetprocedurer, som er bedre for virksomhederne, blev fremhævet som positive.
På baggrund af den nye struktur er det aftalt med forbrugerministeren og Fødevaredirektoratets ledelse, at omkostningerne til kødkontrollen skal ned.
Det er en sag, vi har brugt meget tid på, og som har høj prioritet hos vore virksomheder, så lad os hurtigst muligt få en god afslutning.
Bent Claudi Lassen sagde derudover vedrørende kontrol af primærproduktionen, at privat kontrol skal kunne erstatte offentlig kontrol, under forudsætning af at de offentlige kontrolomkostninger så rent faktisk reduceres.
Det her siger vel mere tydeligt end alt andet, at det, det handler om, altså er, at vi får omkostningerne ned, og det der med, om der er en ordentlig kontrol, er tilsyneladende ikke så afgørende, når det kommer til stykket.
Regeringen og Dansk Folkeparti har åbenbart prioriteret slagteriernes og statskassens økonomiske interesser på bekostning af forbrugernes fødevaresikkerhed.
, og når regeringen og Dansk Folkeparti reelt deponerer forbrugernes fødevaresikkerhed i virksomhederne, som først og fremmest er interesserede i at tjene så mange penge som muligt, og samtidig forsøger at få det til at se ud, som om det nærmest indebærer en bedre kontrol, så er det enten bare blåøjet og dumt, eller også er regeringen og Dansk Folkeparti bevidst gået virksomhedernes ærinde på bekostning af forbrugernes fødevaresikkerhed.
Det er da også tankevækkende, synes jeg, at der er skrappere krav til kontrol af kød, der skal eksporteres til f.eks. USA, end der er til det kød, som sælges på hjemmemarkedet.
Vi har hele dagen forsøgt at få et udsagn om, hvad forligspartierne synes.
Specielt Venstre og De Konservative synes, at det er sådan, at der skal være bedre kontrol med det, der leveres til USA, eller skal vi sige det på en anden måde: Der skal være væsentlig ringere kontrol med det kød, danskerne spiser, end der skal være med det, der eksporteres til USA.
Venstre og De Konservative har åbenbart ikke ønsket at svare på det, for vi har i hvert fald kun fået undvigende svar.
Jeg vil godt kvittere for, at Dansk Folkeparti rent faktisk fra talerstolen sagde, at vi ikke skal have ringere kød i Danmark, end de får i USA, og det ser jeg sådan set frem til som en god mulighed.
Jeg skal slutte af med at sige, at de kødskandaler, vi har set især i det sidste halve års tid, giver en situation, som ingen af os kan være bekendt eller tjent med.
Forbrugerne er simpelt hen kommet ud i en situation, hvor deres tillid til os er sat helt over styr.
Derfor skal der handles, og der skal handles nu, og derfor er det ikke nok, når regeringen og til dels Dansk Folkeparti siger, at vi jo lige må have lavet den her kulegravning, og vi må lige til bunds i den her sag, og så må vi jo se.
Ministeren har også tidligere sagt: Jamen på finansloven vil vi da kigge på, om der skal nogle flere midler til.
Det er ikke nok, og det er ikke tidligt nok at gøre noget.
For som det er nu, er det altså under lavmålet.